брой: 24, от дата 21.3.2017 г. Официален раздел / МИНИСТЕРСКИ СЪВЕТ стр.6
Постановление № 50 от 16 март 2017 г. за одобряване на допълнителни разходи по бюджета на Министерството на здравеопазването за 2017 г.
ПОСТАНОВЛЕНИЕ № 50 ОТ 16 МАРТ 2017 Г.
за одобряване на допълнителни разходи по бюджета на Министерството на здравеопазването за 2017 г.
Чл. 1. (1) Одобрява допълнителни разходи по бюджета на Министерството на здравеопазването за 2017 г. в размер 20 000 000 лв. за осигуряване на дейностите по задължителната имунопрофилактика в страната.
(2) Разходите по ал. 1 да се осигурят за сметка на преструктуриране на разходите и/или трансферите по централния бюджет за 2017 г.
Чл. 2. (1) Със сумата по чл. 1, ал. 1 да се увеличат разходите по „Политика в областта на промоцията, превенцията и контрола на общественото здраве“, бюджетна програма „Профилактика и надзор на заразните болести“, по бюджета на Министерството на здравеопазването за 2017 г.
(2) Със сумата по чл. 1, ал. 1 да се увеличат показателите по чл. 15, ал. 3 от Закона за държавния бюджет на Република България за 2017 г.
Чл. 3. (1) Министърът на здравеопазването да извърши налагащите се промени по бюджета на Министерството на здравеопазването за 2017 г. и да уведоми министъра на финансите.
(2) Министърът на финансите да извърши произтичащите от чл. 1 промени по централния бюджет за 2017 г.
Чл. 4. Министърът на здравеопазването да предприеме своевременно действия за осигуряване на ваксини и биопродукти със средствата по чл. 1, ал. 1 съобразно изискванията на Закона за обществените поръчки, в т.ч. съобразно чл. 79, ал. 1, т. 1 от Закона за обществените поръчки за недоговорените в откритите процедури ваксини и биопродукти.
§ 1. Постановлението се приема на основание чл. 109, ал. 3 от Закона за публичните финанси във връзка с чл. 2, т. 3 и 6 и чл. 3, ал. 1 от Закона за здравето.